มาร์คห่วงบาทแข็งกระทบ เอสเอ็มอี
นายกรัฐมนตรี&nbsp; ห่วงธุรกิจเอสเอ็มอี กระทบบาทแข็ง สั่งคลังหามาตรการช่วยด่วน หนุนเอกชนนำเข้าเครื่องจักร
22 ก.ย. 2553

นายกรัฐมนตรี  ห่วงธุรกิจเอสเอ็มอี กระทบบาทแข็ง สั่งคลังหามาตรการช่วยด่วน หนุนเอกชนนำเข้าเครื่องจักร 
นายอภิสิทธิ์  เวชชาชีวะ นายกรัฐมนตรี เปิดเผยก่อนเดินทางไปเยือนประเทศสหรัฐอเมริกาเนื่องในโอกาสร่วมการประชุมสมัชชาสหประชาชาติสมัยสามัญ ครั้งที่ 65 ระหว่างวันที่ 22-26 ก.ย.นี้ ว่าขณะนี้หากมีเรื่องใดที่เกี่ยวข้องกับการเก็งกำไรหรือซื้อบาทจำนวนมากจนทำให้เป็นสาเหตุของการแข็งค่าเงินบาทหรือการถือครองสกุลต่างประเทศมากทางธนาคารแห่งประเทศไทยก็มีมาตรการดูแลอยู่แล้ว เช่น การผ่อนคลายนำเงินออกนอกประเทศ เป็นต้น  สำหรับทางรัฐบาลโดยกระทรวงการคลัง จะเข้าไปดูแลกลุ่มธุรกิจขนาดกลางและขนาดย่อม หรือ เอสเอ็มอี ที่ได้รับผลกระทบจากค่าเงินบาทแข็งเพราะต้องใช้ต้นทุนเป็นสกุลเงินบาท สำหรับผู้ส่งออกทั่วไปจากตัวเลขยังเติบโตดีอยู่ ดังนั้นทางกระทรวงการคลังจะไปหามาตรการดูแลในส่วนนี้ อย่างไรก็ตามในช่วงสถานการณ์ค่าเงินบาทแข็งย่อมเกิดผลดีในการปรับปรุงประสิทธิภาพการผลิตในภาคเอกชน ซึ่งเป็นเวลาอันเหมาะสมในการนำเข้าเครื่องจักรและเทคโนโลยีที่จะมีต้นทุนถูกในช่วงที่อัตราแลกเปลี่ยน ณ ขณะนี้